Republikaanien presidenttiehdokas Donald Trump on valmis harkitsemaan Krimin tunnustamista Venäjän osaksi, jos hän voittaa marraskuun presidentinvaalit.

”Kyllä, me aiomme tarkastella asiaa”, hän vastasi asiaa koskevaan kysymykseen keskiviikkona järjestetyssä tiedotustilaisuudessa.

Trumpin lausunto herätti huomiota, sillä se merkitsisi täyskäännöstä Yhdysvaltain ulkopolitiikassa. Venäjä valloitti Krimin niemimaan Ukrainalta 2014 ja käynnisti sen jälkeen sodan Itä-Ukrainassa. Yhdysvallat ja EU ovat asettaneet sen vuoksi Venäjää vastaan talouspakotteita, ja Yhdysvallat on painostanut eurooppalaisia liittolaisiaan pitämään ne voimassa, kunnes Minskin rauhansopimus on saatu voimaan.

Trumpin Venäjää koskevat lausunnot ovat herättäneet huomiota aikaisemminkin. Hän on kehunut presidentti Vladimir Putinin johtajankykyjä ja sanonut haluavansa lopettaa maiden välisen vihanpidon.

Trump on myös vihjaillut, ettei Yhdysvallat puolustaisi automaattisesti Naton eurooppalaisia jäsenmaita Venäjän mahdollista hyökkäystä vastaan, elleivät nämä ole maksaneet osuuttaan Naton kustannuksista.

Trumpin keskeisiin tukijoihin kuuluva Newt Gingrich luonnehti viime viikolla Viroa Pietarin esikaupungiksi. Hänen mielestään Yhdysvaltain ei kannattaisi sen vuoksi ottaa ydinsodan riskiä puolustamalla Baltiaa.

Trumpin puheet nousivat odotetusti esiin myös demokraattien puoluekokouksessa Philadelphiassa. Kokousta on varjostanut sähköpostivuoto, joka osoittaa, että demokraattisen puolueen johto juonitteli esivaalien aikana Hillary Clintonin puolesta Bernie Sandersia vastaan. Clinton nimitettiin puolueen presidenttiehdokkaaksi keskiviikkona.

Clintonin kampanjatoimisto syyttää tietomurrosta Venäjän hallitusta. Demokraattien mukaan Venäjä tukee Trumpia ja pyrkii sen vuoksi aiheuttamaan hajaannusta demokraattileirissä.

Trump on pyrkinyt ottamaan kohusta irti kaiken mahdollisen. Hän viittasi Clintonin ulkoministerikauden sähköpostiskandaaliin ja pyysi sarkastiseen sävyyn Venäjää julkistamaan tämän aikaisemmat sähköpostiviestit.

”Venäjä, jos kuuntelette, toivon, että pystytte löytämään puuttuvat 30 000 sähköpostiviestiä. Luulen, että lehdistömme palkitsisi teidät ruhtinaallisesti”, hän sanoi toimittajille golfkentällään keskiviikkona. Hän ei nähnyt mitään ongelmaa siinä, että sähköpostit tulisivat julkisuuteen Venäjän vakoilun kautta.

”Se ei haittaa yhtään, jos Venäjä tai Kiina tai mikä tahansa maa saa sähköpostit käsiinsä”, hän sanoi. ”Minun on oltava rehellinen, haluaisin nähdä ne.”

Trumpin puheet menivät myös monien republikaanien mielestä liian pitkälle. Presidentti George W. Bushin kaudella Yhdysvaltain kansallisessa turvallisuusneuvostossa työskennellyt William Inboden vertasi niitä maanpetokseen. Entinen Naton komentaja James Stavridis luonnehti kommentteja ”šokeeraaviksi ja vaarallisiksi”. Entinen CIA:n pääjohtaja Leon Panetta sanoi, että ne asettavat Trumpin isänmaallisuuden kyseenalaiseksi.

”Meillä on presidenttiehdokas, joka asiallisesti ottaen pyytää Venäjää sekaantumaan Yhdysvaltain politiikkaan”, hän sanoi. ”Tällainen lausunto osoittaa, ettei hän ole pätevä Yhdysvaltain presidentiksi.”

Amerikkalaiset turvallisuusviranomaiset ja tietoturvayhtiöt uskovat, että venäläiset hakkerit ovat demokraattien kampanjatoimistoon tehdyn tietomurron takana. Liittovaltion poliisi FBI tutkii asiaa parhaillaan.

Trump kiisti tiedotustilaisuudessaan, että Venäjä tukisi hänen vaalikampanjaansa. Hän korosti, ettei hän ole tavannut koskaan Putinia, ja ettei hänellä ole sijoituksia Venäjällä.